钦定古今图书集成/理学汇编/文学典/第053卷 > 崔元翰
## 钦定古今图书集成/理学汇编/文学典/第053卷 > 崔元翰

按《唐书文艺传》：“崔元翰，名鹏，以字行。父良佐，与齐国
公日用从昆弟也。擢明经甲科，补湖城主簿。以母丧，
遂不仕。治《诗》《易》《书》《春秋》，撰《演范》《忘象》《浑天》等论数十
篇，隐共北白鹿山之阳，卒，门人共谥曰贞文孝。父元
翰，举进士，博学宏辞、贤良方正皆异等。义成李勉表
在幕府，马燧更表为太原掌书记，召拜礼部员外郎。”
窦参秉政，引知制诰。其训辞温厚，有典诰风。然性刚
褊，不能取容于时，孤特自恃。掌诰凡再期不迁，罢为
比部郎中，时已七十馀卒。其好学，老不倦，用思精致，
驰骋班固、蔡邕间以自名。家怨陆贽、李充，乃附裴延
龄。延龄表“钩校京兆妄费，持吏甚急”，而充等自无过，
讫不能傅致以罪云。

按《国史补》：崔元翰为杨崖州所知，欲拜补阙，恳曰“愿
得进士。”由此独步场中，然亦不晓呈试，故先求题目
为地。崔敖知之，旭日都堂始开，敖盛气白侍郎曰：“若
试《白云起封中赋》，敖请退。”侍郎为其所中，愕然换其
题。是岁二崔俱捷。